เอกสารแนบ 5 

รายงานของคณะกรรมการตรวจสอบ

คณะกรรมการตรวจสอบของบริษัท วนชัย กรุ๊ป จำกัด (มหาชน) ประกอบด้วยกรรมการอิสระจำนวน
4 ท่าน ซึ่งมีคุณสมบัติครบตามเกณฑ์ที่กำหนดโดยตลาดหลักทรัพย์แห่งประเทศไทย
ปัจจุบันมีสมาชิกประกอบด้วย

  ----------------------- ------------------- ---------------------------
  1. นายนิพนธ์              วิสิษฐยุทธศาสตร์        ประธานกรรมการตรวจสอบ

  2. พลเอกวิชิต             ยาทิพย์               กรรมการตรวจสอบ

  3. นายไกรทิพย์            ไกรฤกษ์              กรรมการตรวจสอบ

  4. พลตำรวจเอกวิเชียร      พจน์โพธิ์ศรี            กรรมการตรวจสอบ
  ----------------------- ------------------- ---------------------------

ทั้งนี้บริษัทได้กำหนดขอบเขตอำนาจหน้าที่ของคณะกรรมการตรวจสอบไว้ดังนี้

1. สอบทานให้บริษัทมีการรายงานทางการเงินอย่างถูกต้องและเพียงพอ

2. สอบทานให้บริษัทมีระบบการควบคุมภายใน (internal control)
และระบบการตรวจสอบภายใน (internal audit) ที่เหมาะสมและมีประสิทธิผล

3. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
และเสนอค่าตอบแทนของบุคคลดังกล่าว รวมทั้งเข้าร่วมประชุมกับผู้สอบบัญชี
โดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์
ทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

  6. จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท
  ซึ่งรายงานดังกล่าวต้องลงนามโดยประธานคณะกรรมการตรวจสอบ

  7.
  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

ในรอบปี 2558 คณะกรรมการตรวจสอบมีการประชุม 4 ครั้ง
ในการประชุมแต่ละครั้งกรรมการตรวจสอบทุกท่านเข้าร่วมประชุมครบถ้วน
เพื่อสอบทานงบการเงินรายไตรมาสที่ผ่านการสอบทานจากผู้สอบบัญชีรับอนุญาต และ
งบการเงินประจำปีที่ผ่านการตรวจสอบจากผู้สอบบัญชีรับอนุญาต
เพื่อให้มั่นใจว่างบการเงินจัดทำขึ้นตามหลักการบัญชีที่รับรองทั่วไป
และการเปิดเผยข้อมูลทางการเงินเป็นไปอย่างถูกต้องและเพียงพอ
และมีความเห็นว่างบการเงินจัดทำขึ้นตามหลักการบัญชีที่รับรองทั่วไป
การเปิดเผยข้อมูลถูกต้องและครบถ้วน
และเห็นควรเสนอต่อคณะกรรมการบริษัทเพื่อพิจารณาอนุมัติต่อไป

1/2

คณะกรรมการตรวจสอบได้พิจารณาแบบประเมินความเพียงพอของระบบการควบคุมภายใน และมีความเห็นว่าระบบการควบคุมภายในของบริษัท มีความเหมาะสมและเพียงพอ 

คณะกรรมการตรวจสอบได้พิจารณาเรื่องการเปิดเผยข้อมูลของบริษัท
เกี่ยวการทำรายการที่เกี่ยวโยงกัน หรือรายการที่อาจมีความขัดแย้งทางผลประโยชน์ ระหว่างบริษัท
ฯ บริษัทย่อย บริษัทที่เกี่ยวข้อง และบุคคลที่เกี่ยวข้อง
เพื่อให้มั่นใจว่าบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย รวมทั้งกฎหมายที่เกี่ยวข้องกับบริษัท
พร้อมทั้งเปิดเผยข้อมูลที่เพียงพอเพื่อประโยชน์ต่อผู้ลงทุน
และมีความเห็นว่ารายการที่เกิดขึ้นระหว่างบริษัท บริษัทย่อย บริษัทที่เกี่ยวข้อง และบุคคลที่เกี่ยวข้อง
ได้เป็นไปตามราคาตลาด หรือ ราคายุติธรรม
ซึ่งสามารถเปรียบเทียบได้กับรายการที่เกิดขึ้นกับบุคคลภายนอก
และบริษัทได้มีการเปิดเผยข้อมูลโดยถูกต้องและครบถ้วน

คณะกรรมการตรวจสอบได้พิจารณาและเสนอแต่งตั้งผู้สอบบัญชี คือ นายอำพล จำนงค์วัฒน์
ผู้สอบบัญชีรับอนุญาตเลขที่ 4663 หรือ นางสาวประภาศรี ลีลาสุภา ผู้สอบบัญชีรับอนุญาตเลขที่ 4664
หรือ นายนริศ เสาวลักษณ์สกุล ผู้สอบบัญชีรับอนุญาตเลขที่ 5369 จากบริษัท สำนักงาน เอ เอ็ม ซี
จำกัด ซึ่งผู้สอบบัญชีที่เสนอแต่งตั้ง มีความเป็นอิสระและไม่มีผลประโยชน์หรือส่วนได้เสียใดๆ
ที่อาจจะก่อให้เกิดความขัดแย้งทางผลประโยชน์กับบริษัท, บริษัทย่อย, ผู้บริหาร, ผู้ถือหุ้นรายใหญ่
หรือผู้ที่เกี่ยวข้องกับบุคคลดังกล่าว และพิจารณาค่าสอบบัญชีประจำปี 2559 เป็นจำนวนเงิน
800,000 บาท เพื่อนำเสนอต่อคณะกรรมการบริษัท เพื่อพิจารณาอนุมัติ
และนำเสนอที่ประชุมสามัญผู้ถือหุ้นประจำปี 2559 อนุมัติต่อไป

ลงชื่อ -ลายมือชื่อ-

(นายนิพนธ์ วิสิษฐยุทธศาสตร์)

ประธานกรรมการตรวจสอบ

2/2